b'\n_START_ARTICLE_\nDarfur-konflikten\n_START_SECTION_\nKonfliktens oprindelse\n_START_PARAGRAPH_\nKonflikten opstod mellem to distinkte grupper i Darfurregionens befolkning; mellem de ikke-arabiske folkeslag fur, masalitt- og zaghwa-folkene og arabisktalende stammer, der kollektivt kaldes baggara og som slog sig ned i regionen som nybyggere fra begyndelsen af det 13. \xc3\xa5rhundrede. Begge befolkningsgrupper er muslimer, men forholdet mellem dem har imidlertid altid v\xc3\xa6ret sp\xc3\xa6ndt. Det f\xc3\xb8rkoloniale Fur-konged\xc3\xb8mme var regelm\xc3\xa6ssigt regelm\xc3\xa6ssigt i krig Baggaraerne, og is\xc3\xa6r med Rizeigat. Desuden var Darfur f\xc3\xb8r det 20. \xc3\xa5rhundrede centrum for slavehandel og fur og arabiske slavehandlere konkurrerede gerne om at tage flest mulige slaver til fange i Bahr el Ghazal-regionerne ude langs kysten. De to befolkningsgrupper har ogs\xc3\xa5 modsatrettede \xc3\xb8konomiske behov; fur og masalit er prim\xc3\xa6rt jordbrugere, mens araberne og zaghawa er nomade hyrder. Dette har ogs\xc3\xa5 har f\xc3\xb8rt til sammenst\xc3\xb8d pga. uenigheder om rettigheder til land og adgang til overfladevand._NEWLINE_Efter Sudans uafh\xc3\xa6ngighed i 1956 har landet v\xc3\xa6ret styret af en r\xc3\xa6kke milit\xc3\xa6rdiktaturer og de antog fra begyndelsen et st\xc3\xa6rkt arabisk pr\xc3\xa6g; den 1. sudanske borgerkrig mellem de muslimske magthavere i Khartoum og de ikke-muslimske befolkningsgrupper i Sydsudan var begyndt allerede i 1955, den blev imidlertid afsluttet i 1972. I 1983 udbr\xc3\xb8d den 2. sudanske borgerkrig pga. utilfredshed i syd over indf\xc3\xb8rslen af sharialovgivning i hele Sudan. Denne konflikt endte med en fredskonference i 2005, hvor parterne blev enige om en fordeling af statens indt\xc3\xa6gter fra is\xc3\xa6r olie mellem regeringen og opr\xc3\xb8rsgrupperne i syd. I \xc3\x98stsudan udbr\xc3\xb8d der i 1990\'erne ligeledes en v\xc3\xa6bnet opstand som truede de vigtige olier\xc3\xb8rledninger d\xc3\xa9r, denne konflikt blev afsluttet i 2006._NEWLINE_Kombinationen af \xc3\xa5rtiers t\xc3\xb8rke, \xc3\xb8rkendannelse og overbefolkning har f\xc3\xb8rt til \xc3\xb8gede sp\xc3\xa6ndinger mellem de baggara-nomader der har s\xc3\xb8gt efter vand til deres dyr og de fastboende ikke-arabere. Majoriteten af flygtningene er ikke-arabiske afrikanere p\xc3\xa5 flugt fra angribere fra Janjaweed-militsen, men der er ogs\xc3\xa5 arabiske ofre for overgreb beg\xc3\xa5et af ikke-arabere. I vestlige medier er konflikten ofte blevet fremstillet som noget, der ligner et raceopg\xc3\xb8r mellem sorte afrikanere og arabere, men denne adskillelse har m\xc3\xb8dt modstand fra flere kredse; konflikten skal if\xc3\xb8lge flere eksperter snarere forst\xc3\xa5s som en konkurrencesituation, hvor agerbrugere og kv\xc3\xa6gdrivende nomader k\xc3\xa6mper indbyrdes om adgangen til knappe ressourcer._NEWLINE_I begyndelsen af 2003 anklagede to lokale opr\xc3\xb8rsgrupper i Darfur; Justice and Equality Movement (JEM) og Sudan Liberation Movement/Army (SLM/A); regeringen for undertrykkelse af ikke-arabere til fordel for arabere. SLM bliver generelt knyttet til fur og masalit mens JEM er knyttet til zaghawa og som holder til i den nordlige halvdel af Darfur. I marts 2004 blev Hassan al-Turabi f\xc3\xa6ngslet under anklage for planl\xc3\xa6gning af kup og tilknytning til JEM, som han selv har ben\xc3\xa6gtet al st\xc3\xb8tte til. Regeringen derimod gav Al-Turabi skylden for at "situationen er blevet tilspidset", 3. december 2004 frafaldt den dog alle anklager mod ham.\n_START_SECTION_\nFN\'s f\xc3\xb8rste reaktioner\n_START_PARAGRAPH_\nI marts 2004 kaldte Mukesh Kapila (FN\'s humanit\xc3\xa6re koordinator for Sudan) Darfur-konflikten for "verdens v\xc3\xa6rste igangv\xc3\xa6rende humanit\xc3\xa6re krise". Dette medf\xc3\xb8rte en for\xc3\xb8get medied\xc3\xa6kning af konflikten i vesten, men ingen indgreb fra FN\'s side, sandsynligvis fordi n\xc3\xb8glemedlemmerne af FN\'s sikkerhedsr\xc3\xa5d bevidst indtog pragmatiske og ideologisk tilbageholdne positioner, og derved sv\xc3\xa6kkede FN\'s evne til at reagere p\xc3\xa5 konflikten. Fx fokuserede den russiske regering p\xc3\xa5 sine egne sikkerhedsproblemer, mens USA allerede havde store troppekoncentrationer i Irak og Afghanistan, og derfor ville mods\xc3\xa6tte sig en intervention. Samtidig var USA\'s regering involveret i den fredsproces, der skulle afslutte den 2. sudanesiske borgerkrig i den sydlige del af landet, og man frygtede her at den ville l\xc3\xb8be af sporet, hvis USA ogs\xc3\xa5 tog del i Sudans anden konflikt._NEWLINE_De \xc3\xb8vrige lande i Sikkerhedsr\xc3\xa5det modsatte sig p\xc3\xa5 samme m\xc3\xa5de en intervention i et land, hvor ingen havde nationale interesser. Frankrig og USA havde derudover begge tidligere oplevet demoraliserende nederlag efter indgreb i interne konflikter i lande som Vietnam og Somalia. De nylige mislykkede fors\xc3\xb8g fredsbevarende indgreb i kriserne i Rwanda og Liberia blev ogs\xc3\xa5 brugt som modargument til en involvering i endnu en afrikansk konflikt.\n_START_SECTION_\nSenere faser\n_START_PARAGRAPH_\nSom konsekvens af kampene mellem opr\xc3\xb8rsgrupperne og regeringsstyrkerne og allierede janjaweed militsfolk for\xc3\xb8gedes sp\xc3\xa6ndingerne i gr\xc3\xa6nselandet til Tchad, og den ulmende borgerkrig i Tchads \xc3\xb8stlige regioner br\xc3\xb8d atter ud i \xc3\xa5bne kampe i 2005 og 2006, sandsynligvis pga. Sudansk st\xc3\xb8tte til opr\xc3\xb8rsbev\xc3\xa6gelserne der. Urolighederne i gr\xc3\xa6nseomr\xc3\xa5derne har tilmed medf\xc3\xb8rt en spredning af konflikten til den Centralafrikanske Republik, og i december 2005 erkl\xc3\xa6rede Tchads regering at landet befandt sig i en krigslignende tilstand med Sudan og at de ville st\xc3\xb8tte den Centralafrikanske republik med soldater mod angreb fra Sudan. Mellem de forskellige opr\xc3\xb8rsbev\xc3\xa6gelser har der ogs\xc3\xa5 forekommet kampe._NEWLINE_I maj 2006 blev der i Abuja indg\xc3\xa5et en fredsaftale mellem regeringen og en af opr\xc3\xb8rsfraktionerne SLA/MM. Men i efter\xc3\xa5ret 2006 optrappedes urolighederne endnu engang, nu mellem regeringssiden og de opr\xc3\xb8rsgrupper, der g\xc3\xa5r under betegnelsen NFR og som ikke underskrev aftalen. FN vedtog i august 2006 en resolution om at der skulle inds\xc3\xa6ttes en FN-styrke i Darfur, som skulle udvide den allerede indsatte styrke p\xc3\xa5 7.000 mand under AU\xe2\x80\x99s kontrol. Resolutionen kr\xc3\xa6vede dog godkendelse fra Sudans regerings, f\xc3\xb8r den kunne iv\xc3\xa6rks\xc3\xa6ttes. Det blev udnyttet af Sudan i efter\xc3\xa5ret 2006 og for\xc3\xa5ret 2007 til at tr\xc3\xa6kke processen i langdrag, da den sudanske regering ved flere lejligheder at frems\xc3\xa6tte meget forskellige bud, hvordan en FN-styrke kunne sammens\xc3\xa6ttes, f\xc3\xb8r man ville godkende den._NEWLINE_I l\xc3\xb8bet af juli og august 2006 blussede kampene op igen, og flere angreb p\xc3\xa5 n\xc3\xb8dhj\xc3\xa6lpsarbejdere var nu en alvorlig trussel mod den st\xc3\xb8rste n\xc3\xb8dhj\xc3\xa6lpsoperation i verden, da de internationale n\xc3\xb8dhj\xc3\xa6lpsorganisationer begyndte at overveje om deres personel skulle tr\xc3\xa6kkes ud af sikkerhedsgrunde._NEWLINE_November 2007 meddeler talsm\xc3\xa6nd for ni forskellige opr\xc3\xb8rsgrupper at de har indg\xc3\xa5et en samarbejdsaftale, at de fremover vil k\xc3\xa6mpe sammen under navnet SLM/A.\n_START_SECTION_\nFredsprocessen\n_START_PARAGRAPH_\nI juni 2007 virkede det dog som om at der skete et gennembrud, formentlig som resultat af et \xc3\xb8get amerikansk pres for at indf\xc3\xb8re sanktioner mod Sudan. USA var ogs\xc3\xa5 et st\xc3\xa6rk kritiker af Kinas engagement i Sudan og \xc3\xb8nskede at isolere landet._NEWLINE_Fra 3. august til 5. august 2007 blev der afholdt en konference i Arusha, Tanzania, med det form\xc3\xa5l at forene de forskellige opr\xc3\xb8rsgrupper, for samlet at st\xc3\xa5 st\xc3\xa6rkere f\xc3\xb8r en eventuel fredshandling med centralregeringen. St\xc3\xb8rstedelen af opr\xc3\xb8rslederne m\xc3\xb8dte op; den mest prominente leder som ikke deltog var Abdul Wahid al Nur, lederen af udbrydergruppen SLA/M. Denne gruppe er ikke stor, men han regnes som repr\xc3\xa6sentant for store dele af de fordrevne furer, og hans frav\xc3\xa6r kan skade fredsforhandlingerne. Gruppen SLM Unity afstod ogs\xc3\xa5 fra deltagelse, da Sudans regering truede med arrestation af dens leder Suleiman Jamous, hvis han tog med._NEWLINE_Fra international side er det blevet sagt at den vigtigste forhindring f\xc3\xb8r der kan skabes fred i Darfur, er den manglende enighed mellem grupperne, og at der i Darfur her ikke er en \xe2\x80\x99\xe2\x80\x99John Garang\xe2\x80\x99\xe2\x80\x99, den ubestridte sydsudanske leder af forhandlingerne mellem de forskellige opr\xc3\xb8rsgrupper i Sydsudan og centralregeringen. Han blev udn\xc3\xa6vnt til Sudans vicepr\xc3\xa6sident, men d\xc3\xb8de kort efter i helikopterulykke. Garang blev anset for at v\xc3\xa6re en vigtig person for fredsforhandlinger i Darfur, men de langsigtede virkninger af hans d\xc3\xb8d er fortsat uklare, og p\xc3\xa5 trods af forbedringer i sikkerhedssituationen, har forhandlingerne mellem de forskellige opr\xc3\xb8rsgrupper g\xc3\xa5et tr\xc3\xa6gt, uden udsigt til en endelig fredsaftale. Form\xc3\xa5let med konferencen var derfor at skabe samling mellem de forskellige grupper, og den bestod af en r\xc3\xa6kke m\xc3\xb8der bag lukket d\xc3\xb8r med deltagelse af b\xc3\xa5de FN/AU-repr\xc3\xa6sentanter og opr\xc3\xb8rsledere. Resultatet blev en aftale om f\xc3\xa6lles krav ved en fredsforhandling, herhunder fordeling af magt, land og ressourcer, sikkerhed og humanit\xc3\xa6re tiltag._NEWLINE_Udover sp\xc3\xb8rgsm\xc3\xa5let om en fredsaftale mellem Sudans centralregering og Darfurs opr\xc3\xb8rsgrupper, bliver problemet med at stoppe kampene mellem de forskellige militsgrupper mindst lige s\xc3\xa5 vigtigt. Et led i den fredsproces, som FN har igangsat i 2007 bliver derfor s\xc3\xa6rskilte forhandlinger med de opr\xc3\xb8rsgrupper, hvis antal er vokset st\xc3\xa6rkt i l\xc3\xb8bet af konflikten. FN\xe2\x80\x99s s\xc3\xa6rlige udsending til Sudan bliver svenskeren Jan Eliasson._NEWLINE_En ny fredskonference begyndte 27. oktober 2007 i Sirte, Libyen, med Libyens regering som v\xc3\xa6rt og med deltagelse af Sudans regering, flere af Darfurs opr\xc3\xb8rsgrupper, FN, EU, USA, Kina og Rusland. P\xc3\xa5 forh\xc3\xa5nd havde arrang\xc3\xb8rerne h\xc3\xa5bet at repr\xc3\xa6sentanterne fra alle betydende parter i konflikten ville deltage, men kun en mindre del af de forskellige opr\xc3\xb8rsfraktioner m\xc3\xb8dte op da konferencen begyndte. Blandt andet dukkede Abdel Wahid al-Nur og Khalil Ibrahim ikke op, to af v\xc3\xa6sentligste opr\xc3\xb8rs ledere. En r\xc3\xa5dgiver for EU\xe2\x80\x99s delegation ved konferencen, Umberto Tavolato, betegner netop manglen p\xc3\xa5 en samlende lederfigur for opr\xc3\xb8ret mod Sudans centralregering som en vigtig grund til at konflikten stadig er ul\xc3\xb8st. Den manglende opbakning fra de st\xc3\xa6rkeste opr\xc3\xb8rsgrupper betyder at bl.a. repr\xc3\xa6sentanter fra FN frygter fredsforhandlingerne igen vil g\xc3\xa5 i st\xc3\xa5; FN har derfor besluttet at sende diplomater til Darfur for at overtale flere opr\xc3\xb8rsledere til at igen deltage i fredsprocessen._NEWLINE_Et af de centrale emner for konferencen i Sirte var inds\xc3\xa6ttelsen af en FN ledet fredstyrke i Darfur. Chefen for FN\xe2\x80\x99s fredsbevarende styrker, Jean-Marie Guehenno advarede derfor 15. november om at; hvis der ikke kan skabes enighed med Sudan om sammens\xc3\xa6tningen af en fredsstyrke kan hele den planlagte fredsmission ryge i vasken. Sudans pr\xc3\xa6sident vil p\xc3\xa5 sin side ikke acceptere tilstedev\xc3\xa6relsen af tropper fra vestlige lande i Sudan, de da if\xc3\xb8lge ham er skyldige i blasfemi mod profeten Muhammed.\n_START_SECTION_\nKampe mellem arabiske stammer\n_START_PARAGRAPH_\nI slutningen af 2006 dannede arabisk-talende stammer deres egen opr\xc3\xb8rsgruppe i Darfur, The Popular Forces Troops, og i december h\xc3\xa6vdede gruppen, at de havde sl\xc3\xa5et et angreb fra Sudans milit\xc3\xa6r tilbage. Gruppen betegner janjaweed som lejesoldater, der p\xc3\xa5 ingen m\xc3\xa5de repr\xc3\xa6senterer Darfurs arabiske befolkning, og siden 2003 har adskillige arabiske grupper udtrykt deres modstand mod regeringens fremf\xc3\xa6rd i Darfur. Flere af disse grupper har indg\xc3\xa5et aftaler med de ikke-arabiske opr\xc3\xb8rsbev\xc3\xa6gelser._NEWLINE_I m\xc3\xa5nederne f\xc3\xb8r Arushakonferencen i begyndelsen af august splittedes alliancen mellem de arabisk-talende stammer i Darfur, og is\xc3\xa6r mellem Terjem og Mahriastammerne udbr\xc3\xb8d der igen kampe over kontrollen med den strategisk vigtige Bulbulfloddal. Medlemmer af disse stammer har tidligere udgjort kernen i janjaweedmilitsen, og har derfor modtaget store m\xc3\xa6ngder v\xc3\xa5ben. FN repr\xc3\xa6sentanter beskriver \xc3\xa5rsagen til denne splittelse som uenighed om fordelingen af erobret land og simpel kriminalitet, beg\xc3\xa5et af militsgrupper der udviklet sig at blive r\xc3\xb8verbander. Splittelsen i den arabiske befolkning har v\xc3\xa6ret stammebaseret, fx er der opst\xc3\xa5et sp\xc3\xa6ndinger mellem de fastboende terjem og de nomadiske mahriafolk, da terjem beskyldte mahria for at have kidnappet en dreng. Mahria beskyldte p\xc3\xa5 deres side terjem for at stj\xc3\xa6le deres kv\xc3\xa6g. I december 2006 udbr\xc3\xb8d der kampe mellem de to stammer, da mahria f\xc3\xb8rte deres kamelhjorde gennem terjem-territorium ved Bulbulfloden._NEWLINE_I september 2007 er kampene mellem de arabiske grupper atter blusset op, efter at det blev klart, at FN og AU sammen vil inds\xc3\xa6tte en fredsbevarende styrke, UNAMID. De arabiske stammer fors\xc3\xb8ger derfor at tage kontrollen over s\xc3\xa5 meget land som muligt og plyndre n\xc3\xb8dhj\xc3\xa6lpsorganisationer og nabostammer mest muligt, f\xc3\xb8r den internationale styrke bliver indsat i l\xc3\xb8bet af efter\xc3\xa5ret 2007. Disse kampe er i \xc3\xb8jeblikket de mest blodige i Darfur, og har medf\xc3\xb8rt at ogs\xc3\xa5 mange personer som tilh\xc3\xb8rer de arabiske befolkningsgrupper er drevet p\xc3\xa5 flugt, antallet af d\xc3\xb8dsofre er dog langt lavere end som f\xc3\xb8lge af kampene i 2003 og 2004. Denne udvikling har forst\xc3\xa6rket indtrykket af at baggrunden for hele konflikten har fordelingen af regionens ressourcer og ikke etniske mods\xc3\xa6tninger.\n_START_SECTION_\nKonsekvenser\n_START_PARAGRAPH_\nSom en konsekvens af konflikten har mere end 200.000 mistet livet, og det tal er sandsynligvis h\xc3\xb8jere, m\xc3\xa5ske mellem 300.000 og 400.000. Samtidig lever mindst 2 millioner mennesker som flygtninge, enten som internt fordrevne i Sudan eller i flygtningelejre i nabolandet Tchad. Desuden er flere hj\xc3\xa6lpeorganisationer blevet udsat for angreb og hj\xc3\xa6lpearbejdere er blevet dr\xc3\xa6bt; st\xc3\xb8rstedelen af hj\xc3\xa6lpeorganisationerne har derfor helt forladt omr\xc3\xa5det eller stoppet deres arbejde der. Dette har bidraget til at den humanit\xc3\xa6re katastrofe, som krigen er skyld, er blevet yderligere forv\xc3\xa6rret, n\xc3\xa5r n\xc3\xb8dhj\xc3\xa6lpen ikke kan n\xc3\xa5 frem til de mange flygtninge. Flygtningelejrene kan i sig selv ogs\xc3\xa5 bidrage til en forv\xc3\xa6rring af konflikten, eftersom de pga. den desperate situation som r\xc3\xa5der der, let kan medf\xc3\xb8re en radikalisering af de forskellige etniske grupper der lever samme i lejrene, og at risikoen for nye voldshandlinger dermed er st\xc3\xa6rkt for\xc3\xb8get._NEWLINE_Med hensyn til regeringens andel af konflikten, s\xc3\xa5 er det usikkert om hvilke handlinger, der faktisk udf\xc3\xb8res af regul\xc3\xa6re regeringsstyrker, og hvilke den regeringsst\xc3\xb8ttede Janjawidmilist udf\xc3\xb8rer. Den er dog med relativ stor sikkerhed ansvarlige for overgreb og drab p\xc3\xa5 uskyldige og civile, samt for at have fordrevet og plyndret befolkningen i hele byer. Den dominerede opr\xc3\xb8rsgruppe Sudan Liberation Army (SLA) har dog ogs\xc3\xa5 gjort sig skyldig i krigsforbrydelser. Janjaweeds plyndringstogter er sandsynligvis blevet gennemf\xc3\xb8rt ved at regeringsstyrker f\xc3\xb8rst har gennemf\xc3\xb8rt togter med Antonov-bombefly, og at Janjaweedsoldater derefter rykkede ind og begyndte at nedbr\xc3\xa6nde huse samt myrde eller fordrive indbyggerne._NEWLINE_Janjaweed beskyldes ogs\xc3\xa5 for systematiske overgreb p\xc3\xa5 civilbefolkningen i form af voldt\xc3\xa6gter kvinderne b\xc3\xa5de i de byer, som angribes, og i flygtningelejrene. De finder ofte sted i forbindelse med at kvinderne g\xc3\xa5r uden for lejrene for at samle br\xc3\xa6nde. I interviews med familier i flygtningelejrene er det kommet frem, at \xc3\xa5rsagen til at kvinderne bliver sendt ud, er at man frygter, at m\xc3\xa6ndene ville blive dr\xc3\xa6bt, hvis de forlod lejren. En kommentar var: "kvinderne bliver bare voldtaget."_NEWLINE_FN har udf\xc3\xa6rdiget sanktioner mod et antal individer, som kan stilles til ansvar for krigsforbrydelse, men pga. frem for alt Kinas og Ruslands modstand, er siden anden halv\xc3\xa5r af 2006 ikke lykkedes at f\xc3\xa5 gennemf\xc3\xb8rt flere sanktioner. Den Internationale Straffedomstol begyndte i slutningen af 2005 p\xc3\xa5 en udredning, som i februar 2007 f\xc3\xb8rte tll at et antal individer kunne udpeges som hovedmist\xc3\xa6nkte for krigsforbrydelser i forbindelse med konflikten i Darfur.\n_START_SECTION_\nAntallet af d\xc3\xb8dsofre\n_START_PARAGRAPH_\nDet har v\xc3\xa6ret sv\xc3\xa6rt at beregne det n\xc3\xb8jagtige antal af dr\xc3\xa6bte i forbindelse med konflikten, bl.a. fordi Sudans regering i h\xc3\xb8j grad har fors\xc3\xb8gt at modarbejde journalisters arbejde i omr\xc3\xa5det._NEWLINE_I september 2004 anslog WHO at 50.000 var d\xc3\xb8de i Darfur siden konfliktens begyndelse som resultat af sult og sygdomme relateret til underern\xc3\xa6ring. En m\xc3\xa5ned senere offentliggjorde WHO et opdateret estimat, som viste at 70.000 var d\xc3\xb8de af sygdom og sult mellem marts og oktober 2004. Disse opg\xc3\xb8relser blev efterf\xc3\xb8lgende kritiseret, fordi de ikke medregnede ofre for voldshandlinger. I en senere britisk regeringsrapport er det blevet ansl\xc3\xa5et at konflikten har kostet over 300.000 livet._NEWLINE_I marts 2005 advarede Jan Egeland, FN\xe2\x80\x99s generalsekret\xc3\xa6r for humanit\xc3\xa6re aff\xc3\xa6re og n\xc3\xb8dhj\xc3\xa6lpskoordinator, om at op til 10.000 mennesker d\xc3\xb8de hver m\xc3\xa5ned som f\xc3\xb8lge af "vold mellem etniske grupper". I april 2005 offentliggjorde the Coalition for International Justice den hidtil omfattede statistiske unders\xc3\xb8gelse, og i den blev d\xc3\xb8dstallet ansl\xc3\xa5et til over 400.000 siden konfliktens begyndelse; dette tal bruges i \xc3\xb8jeblikket af de fleste n\xc3\xb8dhj\xc3\xa6lpsorganisationer og menneskerettighedsgrupper. I samme periode er omkring 2 millioner mennesker blevet fordrevet fra deres hjem, de fleste er s\xc3\xb8gt mod de st\xc3\xb8rre byer i Darfur, men 200.000 er flygtet til nabolandet Tchad. If\xc3\xb8lge libyske kilder opholder omkring 750.000 personer fra Darfur sig i Libyen, prim\xc3\xa6rt som g\xc3\xa6stearbejdere._NEWLINE_April 2006 fremlagde dr. Eric Reeves "omfattende data, der tyder p\xc3\xa5 at den totale d\xc3\xb8delighed i Darfur under de foreg\xc3\xa5ende tre \xc3\xa5rs krigstilstand overstiger 450.000. Dette tal er dog ikke blevet bekr\xc3\xa6ftet af uafh\xc3\xa6ngige kilder. I september 2006 viste FN\xe2\x80\x99s egen opg\xc3\xb8relse, at 400.000 var d\xc3\xb8de og at omkring 2 millioner levede som flygtninge. Dette tal er tilsyneladende i \xc3\xb8jeblikket FN\xe2\x80\x99s officielle estimat._NEWLINE_Sudan har kategorisk afvist alle beskyldninger om folkedrab og fastholder at antallet af d\xc3\xb8de i konflikten totalt er p\xc3\xa5 ca. 9.000.\n_START_SECTION_\nSeksuelle overgreb\n_START_PARAGRAPH_\nI august 2006 rapporterede International Rescue Committee at hundredvis af kvinder var blevet overfaldet og voldtaget ved Kalma flygtningelejren i l\xc3\xb8bet af de foreg\xc3\xa5ende uger. Janjaweed har tilsyneladende i vid udstr\xc3\xa6kning brugt seksuelle overgreb som v\xc3\xa5ben, da kvinder, som har v\xc3\xa6ret udsat for voldt\xc3\xa6gt, i regionen normalt betragtes som urene og derfor ofte fordrives fra deres hjem. Overgrebene har endda fundet sted p\xc3\xa5 offentlige steder, for p\xc3\xa5 den m\xc3\xa5de at \xc3\xb8ge ydmygelsen for kvinderne og deres familier. Et v\xc3\xa5ben, som arabere i Nordafrika i \xc3\xb8vrigt har anvendt i flere hundrere \xc3\xa5r for at undertrykke andre etniske og religi\xc3\xb8se grupper. Pga. de sociale konsekvenser ved voldt\xc3\xa6gt er kvinderne tilb\xc3\xb8jelige til at skjule overgreb, og antallet af seksuelle overfald kan derfor v\xc3\xa6re langt h\xc3\xb8jere end de tal, som hidtil er blevet offentliggjort.\n_START_SECTION_\nInternationale reaktioner\n_START_PARAGRAPH_\nDen internationale opm\xc3\xa6rksomhed om konflikten i Darfur begyndte efter offentligg\xc3\xb8relsen af rapporter fra Amnesty International i juli 2003 og International Crisis Group i december 2003. Den mere intense medied\xc3\xa6kning kom dog f\xc3\xb8rst efter at FN\xe2\x80\x99s humanit\xc3\xa6re koordinator for Sudan, Mukesh Kapila, i marts 2004 kaldte situationen for den \xe2\x80\x99\xe2\x80\x99v\xc3\xa6rste humanit\xc3\xa6re krise i verden\xe2\x80\x99\xe2\x80\x99 Krav om en humanit\xc3\xa6r intervention i Darfur har siden v\xc3\xa6ret fremlagt fra forskellige sider i mange lande. men G\xc3\xa9rard Prunier, en specialist i afrikanske konflikter, har p\xc3\xa5peget at st\xc3\xb8rsteparten af verdens stromagter hidtil har begr\xc3\xa6nset sig til at udtrykke bekymring for situationens udvikling og til at kr\xc3\xa6ve handling fra FN\xe2\x80\x99s side. FN har dog hidtil manglet b\xc3\xa5de finansiel og milit\xc3\xa6r st\xc3\xb8tte fra verdens rige lande, og derfor har det v\xc3\xa6ret overladt til medlemmerne af den Afrikanske Union at udstationere en symbolsk fredbevarende styrke, der end ikke fik et mandat, som gjorde det muligt at beskytte civilbefolkningen. Af mangel p\xc3\xa5 politisk vilje i det internationale samfund til at tage fat p\xc3\xa5 de reelle politiske og \xc3\xb8konomiske forhold, der ligger til grund for konflikten, er konflikten blevet defineret indenfor rammerne af humanit\xc3\xa6re katastrofer og diskussionen har v\xc3\xa6ret fokuseret p\xc3\xa5 om der foregik et \xe2\x80\x99\xe2\x80\x99folkedrab\xe2\x80\x99\xe2\x80\x99 eller ej.\n_START_SECTION_\nAnklager om folkedrab\n_START_PARAGRAPH_\nFra mange sider er Sudans regering blevet anklaget for at st\xc3\xb8tte et folkedrab p\xc3\xa5 Darfurs ikke-arabisktalende befolkning, men en FN-rapport, offentliggjort 31. januar 2005, konkluderede at, selvom der har forekommet massemord og voldt\xc3\xa6gter, s\xc3\xa5 kan konflikten ikke betegnes som "folkedrab", da intentionerne om noget s\xc3\xa5dant ikke er tilstede hos nogen af parterne._NEWLINE_Ikke desto mindre har der is\xc3\xa6r fra amerikansk side v\xc3\xa6ret fremf\xc3\xb8rt krav om aktiv indgriben i konflikten, s\xc3\xa5 det formodede folkedrab kunne standses, i 2006 vedtog kongressen i USA en lov (Darfur Peace and Accountability Act), som p\xc3\xa5lagde regeringen at p\xc3\xa5tage en mere aktiv rolle for at stoppe folkedrabet, gerne i samarbejde med NATO-partnerne. Loven var ogs\xc3\xa5 en st\xc3\xb8tte til oprettelsen af en FN-styrke i Darfur. ,\n_START_SECTION_\nKritik af de internationale reaktioner\n_START_PARAGRAPH_\ni oktober 2006 offentliggjorde Minority Rights Group (MRG) en kritisk rapport, som p\xc3\xa5pegede at b\xc3\xa5de FN og stormagterne kunne have forhindret en eskalering af krisen i Darfur, hvis viljen havde v\xc3\xa6ret der, og at det internationale samfund tydeligvis intet havde l\xc3\xa6rt af folkedrabet i Rwanda. MRG\xe2\x80\x99s direkt\xc3\xb8r, Mark Lattimer, udtalte at omfanget af drab, voldt\xc3\xa6gt og fordrivelser kunne forudsiges, og at situationen i Darfur ikke ville have udviklet sig som den gjorde, hvis FN-systemet havde handlet hurtigere. Ligeledes i oktober sendte 120 overlevende fra folkedrabene i Tyskland, Cambodja og Rwanda, med st\xc3\xb8tte fra seks organisationer, et \xc3\xa5bent brev til EU med en appel om at g\xc3\xb8re mere for at stoppe overgrebene ved at inds\xc3\xa6tte en FN-styrke.\n_START_SECTION_\nKritik af Kinas rolle\n_START_PARAGRAPH_\nI maj 2007 beskyldte Amnesty International i en rapport Kina og Rusland for brud p\xc3\xa5 den internationale v\xc3\xa5benembargo af de stridende parter i Sudan. If\xc3\xb8lge denne rapport skulle Sudans regering v\xc3\xa6re blevet forsynet med v\xc3\xa5ben, ammunition og relateret udstyr af repr\xc3\xa6sentanter fra de to lande. Udstyret blev leveret b\xc3\xa5de til h\xc3\xa6ren og til janjaweed. Bevismaterialet udg\xc3\xb8res bl.a. af fotografier taget i marts 2007 af bl.a. kinesiskproducerede Fanfan kampfly ved Nyala og af et ukrainskproduceret Antonov An-26. I rapporten indgik desuden \xc3\xb8jenvidne beretninger, der viste at Sudans luftv\xc3\xa5ben havde brugt disse fly til omfattede bombetogter mod landsbyer i Darfur og det \xc3\xb8stlige Tchad. Andre fotografier viste en russisk produceret Mi-24 kamphelikopter ogs\xc3\xa5 ved Nyala, og Sudans milit\xc3\xa6r har i \xc3\xa5resvis benyttet den helikoptertype p\xc3\xa5 operationer i samarbejde med janjaweed p\xc3\xa5 landsbyer i Darfur. Rapporten viste ogs\xc3\xa5 at milit\xc3\xa6rfly og helikoptere var blevet kamufleret ved at v\xc3\xa6re malet hvide, i et fors\xc3\xb8g p\xc3\xa5 at sl\xc3\xb8re at de blev brugt i kamp. Et hvidmalet Antonovfly blev if\xc3\xb8lge \xc3\xb8jenvidne brugt i forbindelse med bombemissioner._NEWLINE_B\xc3\xa5de Kina og Rusland har n\xc3\xa6gtet at de har brudt FN sanktionerne mod Sudan, men Kinas regering har opbygget t\xc3\xa6tte relationer til Sudans regering og \xc3\xb8get det milit\xc3\xa6re samarbejde fra begyndelsen af 2007. Det v\xc3\xa6sentligste grund til det t\xc3\xa6tte forhold mellem landene er Sudans oliereserver, og Kina betragter adgangen til den olie som en strategisk n\xc3\xb8dvendighed. Kina har derfor foretaget flere inversteringer direkte i Sudans olieindustri, det statsejede olieselskab CNPC kontrollerer fx mellem 60 og 70% af Sudans totale olieproduktion og 40% af Sudans nationale olieselskab, Greater Nile Petroleum Operating Company._NEWLINE_Menneskerettighedsgrupper og modstandere af Sudans regering har beskrevet Kinas involvering i Sudan, gennem salg af v\xc3\xa5ben og milit\xc3\xa6rfly, som et kynisk fors\xc3\xb8g p\xc3\xa5 at sikre olie og gasforsyninger p\xc3\xa5 en m\xc3\xa5de, som ligner de gamle kolonimagters udnyttelse af Afrikas ressourcer. Political China has offered Sudan support threatening to use its veto on the U.N. Security Council to protect Khartoum from sanctions and has been able to water down every resolution on Darfur in order to protect its interests in Sudan. Det amerikansk finansierede Civilian Protection Monitoring Team, som unders\xc3\xb8ger overgreb i Sydsudan, har bl.a. p\xc3\xa5vist at Sudans regering brugte store milit\xc3\xa6re ressourcer p\xc3\xa5 at beskytte olieproduktionen, og at civile i flere tilf\xc3\xa6lde blev dr\xc3\xa6bt for at skabe sikkerhedszoner omkring oliefelterne. Og Sarah Wykes, en ledende NGO, har p\xc3\xa5peget at "Sudan har k\xc3\xb8bt v\xc3\xa5ben for omkring $100m fra Kina og har derefter brugt dem mod civile i Darfur." Andre organisationer har udtrykt bekymringer for at kinesiske olie og t\xc3\xb8mmerfirmaer gennem \xc3\xb8del\xc3\xa6ggelser af det lokal milj\xc3\xb8 begr\xc3\xa6nser lokalbefolkningens muligheder for overlevelse. Anklagerne mod Kinas engagement i Sudan fik bl.a. den franske pr\xc3\xa6sidentkandidat Fran\xc3\xa7ois Bayrou til at foresl\xc3\xa5 et \xc3\xb8get pres p\xc3\xa5 Kina, herunder en eventuel boykot af de olympiske lege i Beijing. Samtidig har Kina konstant s\xc3\xb8gt at modarbejde alle fors\xc3\xb8g p\xc3\xa5 \xc3\xb8konomisk og ikke-milit\xc3\xa6r boykot af Sudan._NEWLINE_Fornylig har en analyse fra Small Arms Survey dog vist at Kina m\xc3\xa5ske er ved at skifte kurs i forholdet til Sudan pga. det internationale pres p\xc3\xa5 samarbejdet.\n_START_SECTION_\nKritik fra muslimske lande\n_START_PARAGRAPH_\nI den arabiske og muslimske verden har den m\xc3\xa5de, hvorp\xc3\xa5 konflikten har v\xc3\xa6ret behandlet i medierne, v\xc3\xa6ret genstand for skarp kritik. Den er bl.a. blevet beskyldt for at v\xc3\xa6re overdrevet. I den arabiske presse er det blevet forklaret med at den Israel-venlige lobby bruger Darfur-konflikten som middel til at aflede verdens opm\xc3\xa6rksomhed fra de forbrydelser der bliver beg\xc3\xa5et i Pal\xc3\xa6stina og Irak. En anden beskyldning er at den vestlige opm\xc3\xa6rksomhed p\xc3\xa5 Darfur skal d\xc3\xa6kke over Vestens planer om opn\xc3\xa5else af hegemoni over den arabiske verden. I de arabiske medier anses situationen i Darfur generelt som meget alvorlig, men ikke som et folkedrab; konflikten beskrives som krig mellem Sudans regering og forskellige opr\xc3\xb8rsgrupper, og retten til at dr\xc3\xa6be civile og beg\xc3\xa5 voldt\xc3\xa6gter er i den arabiske forst\xc3\xa5else en del af krigsf\xc3\xb8relsen, som samtidig blandes sammen med en religi\xc3\xb8s krig for opn\xc3\xa5else af et muslimsk verdensherred\xc3\xb8mme. Man skal dog v\xc3\xa6re opm\xc3\xa6rksom p\xc3\xa5, at der ogs\xc3\xa5 i mere moderate dele af den muslimske verden har v\xc3\xa6ret mere nuancerede beretninger om konflikten.\n_START_SECTION_\nKonflikten i international kunst\n_START_PARAGRAPH_\nI 2010 skabte kunstneren Nadia Plesner sit opsigtsv\xc3\xa6kkende maleri Darfurnica. Maleriet blev et symbol p\xc3\xa5 forbrydelserne i regionen og omverdenens ligegyldighed. Centralt for maleriet er en lille sulten afrikansk dreng med en moderigtig h\xc3\xa5ndtaske._NEWLINE_Kunstneren blev sags\xc3\xb8gt af den internationale modegigant Louis Vuitton, da de mente at lovgivningen omkring logoprodukter var blevet brudt. Selve maleriet og den efterf\xc3\xb8lgende retssag bet\xc3\xb8d, at der blev skabt fornyet interesse for Darfur-konflikten.'